สวัสดีครับ วันนี้ผมจะพูดถึงเรื่อง บรรยากาศและสิ่งที่เกิดขึ้นในหน้าฝนในเมืองไทยนะครับ ปกติแล้วในเมืองไทยฝนจะเริ่มตกตอนเดือนพฤษภาคม และจะตกหนักมากในเดือนตุลาคม ท้องฟ้าในช่วงหน้าฝนจะมีเมฆมาก อากาศเย็นสบาย แต่ว่าบรรยากาศจะมืดครึ้ม ผมเป็นคนที่ชอบหน้าฝนมาก เพราะเวลานอนหลับเนี่ยจะนอนหลับสบายมาก ๆ แต่ว่ามันเป็นอุปสรรคของคนทำงาน เพราะว่าจะขี้เกียจตื่น และถ้าวันไหนฝนตกหนักรถก็จะติด ทำให้เราไปทำงานสาย เมืองไทยถ้าช่วงไหนเกิดฝนตกหนัก มักจะเกิดปัญหาน้ำท่วมขึ้น อย่างเช่นปีที่แล้วเกิดปัญหาน้ำท่วมหนักมาก เกือบทั้งประเทศ โดยเฉพาะพื้นที่ภาคกลาง น้ำท่วมมิดหัวเลย ผู้คนไม่มีที่อยู่ เพราะว่าน้ำท่วมสูงจนไม่เหลือบ้านให้อยู่ ซึ่งบ้านเพื่อนผมก็เจอปัญหานี้เหมือนกัน ผมต้องช่วยเพื่อนขนของขึ้นไปไว้ชั้นสอง เพราะว่าชั้นล่างถูกท่วมจนไม่เหลือแล้ว หนำซ้ำไฟฟ้าก็ถูกตัดด้วย ถือว่าเป็นเรื่องที่แย่พอสมควร สาเหตุหลัก ๆ เป็นเพราะในช่วงนั้น ฝนตกหนักมากติดต่อกันหลายวันหลายคืน ทำให้น้ำในเขื่อนมันสูงผิดปกติ เขาเลยระบายน้ำออก พอระบายน้ำออกปุ๊บน้ำก็ท่วมพื้นที่ข้างล่าง ในปีนั้นถือว่าซวยมากเลยนะครับ ทั้งฝนตกหนัก น้ำท่วม แล้วก็เจอปัญหาอะไรต่าง ๆ มากมาย เราไม่สามารถรับมือกันได้ทัน หลังจากเหตุการณ์นั้นผ่านไป เมืองไทยก็เริ่มมีการป้องกันปัญหาน้ำท่วมมากขึ้น มีการสร้างระบบระบายน้ำที่ดีขึ้น ปรับปรุงท่อระบายน้ำ มีการขุดเจาะถนนต่าง ๆ ทั่วทั้งจังหวัด เพื่อไม่ให้เหตุการณ์นั้นเกิดซ้ำ ผู้คนหันมาใส่ใจเรื่องน้ำท่วมมากขึ้น มีการเตรียมรับมือทุกครั้งที่มีฝนตก นอกจากปัญหาฝนตกหนักจนน้ำท่วมแล้ว ยังมีปัญหาเรื่องลมพายุด้วย เราเจอกับปัญหาเรื่องพายุฝนมากมายหลายครั้ง อันนี้ไม่สามารถแก้ไขได้เพราะว่าเราไม่สามารถเอาอะไรไปต้านลมได้ เวลาเจอทีไรก็ต้องยอมรับสภาพนะครับ เสาไฟฟ้าหักบ้าง รถ เอ่อ..พังบ้างเสียหายบ้าง ป้ายโฆษณาปลิวไปชนใส่หน้าต่างบ้านแตกเงี้ย บางครั้งถ้าฝนตกหนักมาก ๆ ก็มีลูกเห็บตามมา ลูกเห็บทำให้หลังคาบ้านพัง รถพัง หน้าต่างแตก หัวแตกด้วย เมื่อหลายเดือนก่อนก็มีเรื่องเกี่ยวกับลมพายุที่หน้าบ้านผม ก็คือลมมันแรงมาก ๆ แล้วมันก็พัดเอาป้าย ป้ายร้านนะครับ ปลิวไปชนใส่รถยนต์ เอ่อ.. กระจกหน้าแตก เขาก็เลยมีเรื่องฟ้องร้องกัน เจ้าของรถก็จะฟ้องร้านที่เป็นเจ้าของป้าย เพราะว่าไม่ควบคุมป้ายของตัวเองให้ดี ไอ้เจ้าของป้ายก็ซวยไป เพราะว่าป้ายของตัวเองมันเบา ก็เลยโดนลมพัดปลิว ดังนั้นถ้าหน้าบ้านใครมีป้าย หรือว่ามี เอ่อ..วัตถุอะไรก็ตามที่มันปลิวได้ หรือว่ามันไม่ยึดติดกับพื้น ก็ต้องระมัดระวังกันหน่อยนะครับ มันอาจจะปลิวไปติดใส่คนอื่นได้ บางทีเราไม่ได้รู้ตัวอย่างเงี้ย แต่ว่าลมมันแรง มันก็พาเอาสิ่งของต่าง ๆ พัดไปโดนใส่คนอื่น เกิดเรื่องฟ้องร้องกันได้นะครับ อีกปัญหาหนึ่งที่เกิดขึ้นบ่อยเวลาฝนตกหนัก ๆ ก็คือเรื่องไฟฟ้า ไฟมักจะดับเสมอเวลาที่ฝนตกหนัก เพราะว่า เอ่อ.. เสาไฟฟ้าหักบ้างหรือไม่ก็มีการตัดไฟฟ้าบ้าง เพื่อป้องกันไม่ให้ไฟช็อต เมื่อเดือนที่แล้ว ที่บ้านและก็ที่ทำงานไฟดับหลายครั้งมาก มันเกิดขึ้นบ่อยจนคอมฯ ผมเสีย ตัวจ่ายไฟของคอมพิวเตอร์เกิดไม่ทำงานขึ้น พัดลมด้านหลังหยุดหมุน ตอนนั้นผมอารมณ์เสียมาก เพราะว่างานต่าง ๆ ทั้งหมด มันอยู่ในคอมพิวเตอร์ แต่ว่าเราไม่สามารถต่อว่าใครได้นะครับ เพราะว่ามันเป็นเพราะฝนตก เราควบคุมไม่ได้ ผมเสียค่าซ่อมไปห้าร้อยบาท ตอนแรกนึกว่าจะได้ส่งเคลมไปที่กรุงเทพฯ โชคดีมากที่ช่างฝีมือดี ก็เลยซ่อมได้ ดังนั้นในช่วงหน้าฝน ถ้าบ้านใครไฟดับบ่อย ไฟตกบ่อย ต้องระวังนะครับ อุปกรณ์ต่าง ๆ มันอาจจะเสียได้ ทางที่ดีควรจะมีระบบสำรองไฟ เพื่อป้องกันไม่ให้ไฟช็อต หรืออุปกรณ์เสียหาย